Skoliere se kospakkies gesteel(Foto: Sonder Quest/Unsplash) Die polisie in Polokwane in Limpopo ondersoek ŉ saak van diefstal ná kospakkies ter waarde van duisende rand gesteel is. Die kospakkies was bestem vir skoliere in die Mankweng-polisiëringsgebied. Polisiewoordvoerder lt.kol. Mamphaswa Seabi sê die polisie het Woensdag omstreeks 07:45 inligting ontvang oor ŉ man wat sy eie lewe geneem het by ŉ huis in Hans van Rensburgstraat. Die man het homself in die badkamer gehang. “Beamptes het dadelik paramedici ontbied en die man is op die toneel dood verklaar.” Die man is deur ŉ familielid uitgeken as Ayanda Makgati Mphakane (34) van Ga-Mphahlele, Rapotela. “Die voorlopige ondersoek het onthul dat die oorledene vir Klein-Tech-voedselskema gewerk het. Dié maatskappy verskaf kos aan skole in Mankweng.” Mphakane het na bewering onwettig twee maande se voorraad aan ŉ onbekende persoon in Mokopane (Potgietersrus) verkoop. Voor die voorval sou die oorledene polisiebeamptes na die presiese ligging geneem het waar hy die kospakkies vir duisende rand verkoop het. “Dit het egter nooit gebeur nie.” Die polisie het ŉ soektog van stapel gestuur na die persoon wat die kospakkies by Mphakane gekoop het. Enigiemand met inligting kan ao. Ringane kontak by 072 170 6535.